b"\n_START_ARTICLE_\nJes\xc3\xbas Fern\xc3\xa1ndez Santos\n_START_SECTION_\nBiografia\n_START_PARAGRAPH_\nLa seva mare, nascuda a Valladolid va morir quan ell tenia nom\xc3\xa9s un any, i el seu pare va morir l'any 1936, deixant-lo orfe amb nom\xc3\xa9s 10 anys. Va cursar les primeres lletres amb els Germans Maristes\xc2\xa0i posteriorment, va estudiar Filosofia i Lletres a Madrid, on va con\xc3\xa8ixer Ignacio Aldecoa, Carmen Mart\xc3\xadn Gaite o Rafael S\xc3\xa1nchez Ferlosio, amb els qui alternava en les seves tert\xc3\xbalies al Caf\xc3\xa9 Gij\xc3\xb3n. _NEWLINE_Cin\xc3\xa8fil i home polifac\xc3\xa8tic, va dirigir el Teatre Experimental Universitari, va participar com a actor en el Teatro Nacional de C\xc3\xa1mara, va col\xc2\xb7laborar en Radio Madrid, va escriure guions, va dirigir cinema i \xc3\xa9s autor d'una gran obra liter\xc3\xa0ria. Amb la seva primera novel\xc2\xb7la, Los Bravos s'inscriu en  la novel\xc2\xb7la social espanyola, cr\xc3\xadtica de l'Espanya franquista, al costat d'escriptors com  Juan Goytisolo,  Rafael S\xc3\xa1nchez Ferlosio i  Luis Mart\xc3\xadn Santos. _NEWLINE_Va viure a la muntanya lleonesa, en un antic mol\xc3\xad restaurat al poble del que era ori\xc3\xbcnd el seu pare. La seva obra ha estat elogiada, entre d'altres, per C\xc3\xa9sar Vidal. En els seus escrits d\xc3\xb3na una imatge positiva i honrada dels cristians evang\xc3\xa8lics, com per exemple dels mormons que apareixen en Los jinetes del alba. _NEWLINE_Fern\xc3\xa1ndez Santos tamb\xc3\xa9 fou el guionista i director d'una s\xc3\xa8rie de m\xc3\xa9s de 100 documentals sobre artistes i escriptors espanyols, i va ser cr\xc3\xadtic cinematogr\xc3\xa0fic a diversos mitjans com El Pa\xc3\xads._NEWLINE_La seva obra Extramuros, que va guanyar el Premi Nacional de Literatura, va ser portada al cinema l'any 1985 pel director Miguel Picazo. Ell mateix va adaptar i dirigir en cinema la seva obra Llegar a m\xc3\xa1s (1964); L'any 1990 Vicente Aranda va dirigir la minis\xc3\xa8rie de televisi\xc3\xb3 basada en la seva novel\xc2\xb7la Los jinetes del alba que van protagonitzar Victoria Abril, Jorge Sanz i Fernando Guill\xc3\xa9n."